text: Bilister ryger i parkeringsfælde
  16 november 2012 kl. 14.17
  Bilister i Vejle skal huske at læse det med småt, hvis de vil undgå en parkeringsbøde på 590 kroner.
  Det har Mette Møller erfaret. Hun parkerede klokken 17.30 ved posthuset i Vejle og rettede p-skiven til.
  Man kan parkere i 30 minutter på parkeringspladsen mellem klokken 7.00 og 18.30, hvis man bruger p-skive. Minuttallet står imidlertid med meget lille skrift på et tre meter højt skilt, så Mette Møller troede, at der var fri parkering efter klokken 18.00. 
  Det kostede hende en parkeringsbøde.
  - Jamen, det kan da ikke være rigtigt, at man skal have en stige eller en kikkert med for at se, hvad de skriver på deres skilte, siger Mette Møller.
  Et andet skilt på parkeringspladsen er ikke så højt, men her er minuttallet også skrevet med småt.
  Euro Park scorer hver dag mellem seks og ni parkeringsbøder på pladsen.
  - Det er da besynderligt, at så mange mennesker heller ikke kan læse skiltene, noterer Mette Møller.
  
  P-vagt i aktion 18.05
  Mette Møller har iagttaget, at p-vagter dukker op ved 18-tiden for at slå ned på de bilister, som ikke har læst det med småt.
  TV SYD satte sig for at afprøve påstanden fredag aften.
  Klokken 18.05 dukkede en p-vagt ganske rigtigt op for at kradse penge ind.
  Euro Park har ikke reageret på TV SYDs henvendelse om en kommentar til skiltningen på parkeringspladsen.
  